Izvor: Medija centar Beograd

Američke vlasti zabranile su ulaz u SAD bivšem komandantu srpske Žandarmerije Goranu Radosavljeviću - Guriju zbog umešanosti u grubo kršenje ljudskih prava, navodi se saopštenju Stejt departmenta.

Kako prenosi Glas Amerike obrazloženje Stejt departmenta, "protiv Radosavljevića postoje kredibilni dokazi da je umešan u ubistvo braće Bitići, trojice Amerikanaca albanskog porekla u Srbiji, posle rata na Kosovu 1999. godine".

Radosavljević je javno označen prema Zakonu o operacijama u inostranstvu i povezanim programima Stejt departmenta, sekciji 7031(c), koja omogućava da u slučajevima kada državni sekretar ima pouzdane informacije da su strani zvaničnici umešani u značajnu korupciju ili gruba kršenja ljudskih prava, ti pojedinci i njihova najbliža porodica nemaju pravo ulaska u SAD.

Prema tom zakonu, državni sekretar je dužan da javno ili privatno označi te zvaničnike i njihove članove porodice.

Radosavljević za RSE: Ne interesuje me odluka vlasti SAD o zabrani

Goran Radosavljević Guri, bivši komandant srpske Žandarmerije, izjavio je za Radio Slobodna Evropa da ga "niti interesuje, niti pogađa odluka" Stejt departmenta da mu se zabrani ulazak u SAD zbog umešanosti u ubistvo američkh državljana, trojice braće Bitići.

"Ne želim da reagujem na takvu vest, niti me interesuje, niti me pogađa takva odluka", rekao je Radosavljević nakon što je objavljena informacija da ga je Stejt department označio kao "učesnika u teškim kršenjima ljudskih prava".

U izjavi za RSE odbacio je bilo kakvu odgovornost za smrt braće Bitići.

"Dao sam izjave istražnim organima, hiljadu puta sam o tome pričao, tako da je nonsens da govorim o tome uopšte", rekao je Radosavljević.